
T L A Č O V Á  S P R Á V A
Na Pohodu 2026 prídu Petr Pavel a Zuzana Čaputová. Otvoria tému identity v polarizovanom svete
Svätý Jur, 19. jún – Na jubilejnom 30. ročníku festivalu Pohoda sa predstavia aj český prezident Petr Pavel a bývalá prezidentka Slovenskej republiky Zuzana Čaputová. Spoločne sa zúčastnia diskusie s názvom „Identita v srdci Európy“, ktorá sa bude venovať hľadaniu identity v čase rastúcej spoločenskej polarizácie a meniaceho sa geopolitického prostredia.

Debatu bude moderovať šéfredaktor českého týždenníka Respekt Erik Tabery, jeden z najvýraznejších novinárskych hlasov v strednej Európe.

Stretnutie dvoch významných osobností českej a slovenskej verejnej sféry ponúkne pohľad na otázky demokratických hodnôt, občianskej spoločnosti, európskej identity aj výziev, ktorým dnes čelia krajiny strednej Európy. Diskusia sa uskutoční v sobotu 11. júla popoludní v rámci tradičnej diskusnej časti programu festivalu Pohoda v stane Európa Stage, ktorý zastrešuje Zastúpenie Európskej komisie na Slovensku.

Petr Pavel pôsobí od roku 2023 vo funkcii prezidenta Českej republiky. Pred nástupom do najvyššej ústavnej funkcie bol náčelníkom Generálneho štábu Armády Českej republiky a predsedom Vojenského výboru NATO.

Zuzana Čaputová zastávala funkciu prezidentky Slovenskej republiky v rokoch 2019 až 2024. Počas svojho mandátu patrila medzi najvýraznejšie európske osobnosti presadzujúce princípy demokracie, právneho štátu a ochrany ľudských práv.

Festival Pohoda sa uskutoční od 8. do 11. júla 2026 na trenčianskom letisku. Jubilejný 30. ročník prinesie okrem bohatého hudobného programu aj množstvo diskusií, literárnych podujatí, divadla, tanca  a výtvarného umenia.


Foto z Pohody 2025:
https://www.pohodafestival.sk/sk/fotopohoda/2025

